Paje o itumelela dithuso tsa badirelapuso
Modulasetilo wa komiti ya ditlhabololo kwa Paje o akgoletse badirelapuso mowa wa popagano le tirisanyo mmogo le batho ba motse. Rre Lenaga Toteng o buile fa maphata a puso a ne a isitse ditirelo kwa motseng oo bosheng. A re thulaganyo e, e e eteletsweng pele ke ofisi ya ga molaodi, e botlhokwa thata. “Re lebogetse ditlamelo ka go farologana, ntswa e le la ntlha go diragala re dumela fa go tlaa tswelela.” Modulasetilo a re tiro eo, e butse batho ba Paje matlho, e bile bontsi bo kgotsofetse. Rre Toteng a re go dira jaana go tlaa itsa batho gore ba botse mapalamente dikgang tse badirelapuso ba ka di rarabololang. Rre Toteng a re keletso ya bogogi jwa motse ke gore batho ba tsibogele ditiro tsa mohuta o, a re thulaganyo e, e tletse thuto ka maphata ka go farologana a rekisa ditirelo tsa one. “Kana ntswa batho ba itse ka mananeo a puso, go a diragatsa e santse e le kgwetlho, jaanong fa maphata a etetse mo motseng mo go nolofatsa tsotlhe tse di tshwanetseng go diragadiwa. Jaanong keletso ke go bona batho ba tsena mo go bo Re a Nyalana.” A re o lebogetse dithuto ka go farologana jaaka ba dikgolegelo ba ne ba rotloetsa morafe go itse gore fa mongwe wa losika a tshwerwe o tshwanetse go etelwa, le gone gore a kopiwe fa motsadi kana losika lo lo gaufi lo tlhokafetse. Bokhutlo